

**DONGÓ EGYÜTTES**

**Az 1976-ban alakult Dongó Együttes** muzsikájának sokszínűségét kezdetektől az a több száz költemény határozza meg, melyekből igyekeztek előcsalogatni a bennük megbúvó dallamot.

**Egyéni hangzásukat** a többszólamú énekhang, a klasszikus, népi és modern hangszerek együttes játéka adja, melyben a gitárok mellet jól megfér a hegedű, oboa, klarinét, klasszikus és népi furulyák, mandolin, bendzsó, harmonika és ütőhangszerek is.

**A hangszerelés és a dalok stílusa sokrétű:** a magyartól a balkáni népzenéig, a countrytól a klasszikusig terjed. Az alapanyagként szolgáló versek sokszínűségéhez hasonlóan a csapat hangzása is százféle: ha kell népies, játékos, komoly, ünnepi, vicces vagy fennkölt – épp, amit az adott hangulat kíván.

**Törekvéseiket az alábbi eredmények, elismerések jelzik:**

# Kiváló Együttes cím, Művelődési miniszteri Dicsérő Oklevél, és Megyei Prima különdíj

A diósgyőri Kaláka Fesztiválon elnyerték a **Kaláka együttes különdíját**, mint a **legjobb versmegzenésítő együttes**.

Az együttes lemezei rendszeresen hallhatók a Magyar Rádióban, és egyéb regionális adókon. Műsoraikkal szerepeltek az országos és regionális televíziós csatornákon is.

A Dongó Együttes hat nagylemeze közül a **Hazát féltő** és **Napsugárhívogató** című albumok a Magyar Hanglemezgyártók Szövetségétől aranylemez minősítést kapott az elmúlt években.